ORDE do 27 de febreiro de 2023 pola que se establecen as bases reguladoras do procedemento de asignación do concerto social para a prestación do servizo de atención diúrna terapéutica para persoas con alzhéimer e outras enfermidades neurodexenerativas, e dos programas comunitarios de alzhéimer vinculados ao servizo de atención diúrna terapéutica nos centros da Rede pública autonómica de centros de día de atención social para persoas con alzhéimer e outras demencias neurodexenerativas, de titularidade da Xunta de Galicia, para o período 2023-2027, e se procede á súa convocatoria (código de procedemento BS214A).
Consellería de Política Social e Xuventude — III. Outras disposicións — 10/03/2023

O artigo 148.1.20 da Constitución española establece que as comunidades autónomas poderán asumir competencias, entre outras, en materia de asistencia social. Ao abeiro do devandito precepto, o artigo 27.23 do Estatuto de autonomía para Galicia atribúelle a esta comunidade autónoma competencia exclusiva en materia de servizos sociais.
A Xunta de Galicia, consciente das elevadas necesidades asistenciais que presentan as persoas en situación de dependencia e, fundamentalmente, as persoas que padecen alzhéimer e outras demencias neurodexenerativas, creou a Rede pública autonómica de centros de día de atención social para persoas con alzhéimer e outras demencias neurodexenerativas.
Así, con data do 7 de febreiro do ano 2008 apróbase no Consello da Xunta de Galicia o Decreto 19/2008, do 7 de febreiro, polo que se crea a Rede galega de centros de Día de atención social para persoas con alzhéimer e outras demencias neurodexenerativas, norma que vén regulamentar unha nova tipoloxía de centros de día, os centros de día de alzhéimer e cuxos requisitos específicos se establecen na Orde do 25 de xuño de 2008.
O referido decreto, no seu capítulo III, crea a Rede galega de centros de día de atención social para persoas con alzhéimer e outras demencias neurodexenerativas, que estará composta por aqueles centros de titularidade pública ou privada debidamente autorizados e integrados de conformidade co previsto na referida norma. A integración dos centros de titularidade autonómica na indicada rede será automática, unha vez que conten coas correspondentes autorizacións.
Na actualidade concorren as mesmas circunstancias e necesidades que motivaron a creación e posta en funcionamento destes centros: a necesidade de prazas de atención a persoas con alzhéimer e outras enfermidades neurodexenerativas, a localización e dispoñibilidade dos equipamentos, a existencia de demanda de atención real e previsible constituída polas persoas incluídas no Programa de asignación de recursos para persoas con alzhéimer (ou que están tramitando a súa inclusión nel).
Cómpre engadir que a Lei 39/2006, do 14 de decembro, de promoción da autonomía persoal e atención ás persoas en situación de dependencia, regula as condicións básicas para garantir a igualdade no exercicio do dereito subxectivo da cidadanía á promoción da autonomía persoal e a atención ás persoas en situación de dependencia mediante a creación dun sistema para a autonomía e a atención á dependencia (SAAD), coa colaboración e participación de todas as administracións públicas, e fundamentalmente das comunidades autónomas, como administracións titulares da competencia exclusiva en materia de asistencia social.
A necesidade de dar resposta ás necesidades de atención especializada ás persoas en situación de dependencia deriva igualmente das previsións contidas na propia Lei 39/2006, do 14 de decembro, na medida en que esta recolle, dentro do Catálogo de servizos de atención á dependencia (artigo 15), os servizos de atención diúrna para as persoas en situación de dependencia.
Pola súa banda, con base na referida atribución competencial constitucional, aprobouse a Lei 13/2008, do 3 de decembro, de servizos sociais de Galicia, modificada pola Lei 8/2016, do 8 de xullo, na cal se configura e define o Sistema galego de servizos sociais.
De conformidade co artigo 29.1 da dita lei, os servizos sociais serán prestados polas administracións públicas galegas a través das seguintes fórmulas: a) a xestión directa; b) a xestión indirecta no marco da normativa reguladora dos contratos do sector público; c) mediante o réxime de concerto social previsto nesta lei; d) mediante convenios con entidades sen ánimo de lucro.
Para os efectos desta lei, segundo o reflectido no seu artigo 33.bis.2 enténdese por concerto social o instrumento por medio do cal se produce a prestación de servizos sociais de responsabilidade pública a través de entidades cuxo financiamento, acceso e control sexan públicos.
Segundo o artigo 33.ter da citada lei, poderán ser obxecto de concerto social:
a) A reserva e a ocupación de prazas para uso exclusivo das persoas usuarias de servizos sociais ou os colectivos vulnerables, cuxo acceso sexa autorizado polas administracións públicas mediante a aplicación dos criterios previstos na normativa das administracións competentes.
b) A xestión integral de prestacións técnicas, tecnolóxicas, de servizos, programas ou centros.
Ao abeiro dos referidos artigos, aprobouse o Decreto 229/2020, do 17 de decembro, polo que se desenvolve o réxime de concertos sociais no ámbito da Comunidade Autónoma de Galicia. De conformidade co artigo 2.1 do referido decreto, este será de aplicación aos concertos sociais que realice a Administración xeral da Comunidade Autónoma de Galicia, a través da consellería competente en materia de servizos sociais, e o sector público autonómico, a través das entidades instrumentais adscritas a ela, con entidades que ofrezan servizos sociais previstos nas carteiras de servizos vixentes que se determinen.
Tal como recolle este decreto, con isto dótase a Administración autonómica dun novo mecanismo que permite impulsar as súas relacións coas entidades prestadoras de servizos sociais e acadar unha maior seguridade xurídica nas actividades económicas deste sector. Pola súa vez, o establecemento de concertos sociais incorporará na provisión dos servizos sociais os principios de atención personalizada e integral arraigamento da persoa no ámbito da atención social, elección da persoa e continuidade na atención no seu ciclo de vida e calidade.
Segundo o artigo 11.1 do dito decreto, os procedementos de concerto social iniciaranse de oficio mediante resolución da persoa titular da consellería competente en materia de servizos sociais.
A Consellería de Política Social e Xuventude, de conformidade co Decreto 58/2022, do 15 de maio, polo que se establece a estrutura orgánica da Xunta de Galicia, e co Decreto 73/2022, do 25 de maio, polo que se fixa a estrutura orgánica das vicepresidencias e das consellerías da Xunta de Galicia, e tendo en conta o Decreto 124/2022, do 23 de xuño, polo que se establece a estrutura orgánica da Consellería de Política Social e Xuventude, é o departamento da Administración autonómica ao cal lle corresponde propor e executar as directrices xerais da Xunta de Galicia no ámbito do benestar, que engloban as competencias en materia de servizos sociais, incluíndo as políticas de atención ás persoas con alzhéimer.
A necesidade desta convocatoria está motivada pola demanda do servizo de atención diúrna terapéutica para persoas con alzhéimer e outras enfermidades neurodexenerativas, e dos programas comunitarios de alzhéimer vinculados ao servizo de atención diúrna terapéutica, e polas elevadas necesidades asistenciais que teñen as persoas en situación de dependencia e, máis concretamente, as persoas con alzhéimer, ademais do efecto que esta situación causa sobre as persoas afectadas, así como sobre os seus familiares.
En consecuencia, facendo uso das facultades que me confire o artigo 34 da Lei 1/1983, do 22 de febreiro, de normas reguladoras da Xunta e da súa Presidencia,
Artigo 1.
Obxecto
1. O obxecto desta orde é establecer as bases reguladoras do concerto social para a xestión integral do servizo de atención diúrna terapéutica para persoas con alzhéimer e outras enfermidades neurodexenerativas, e dos programas comunitarios de alzhéimer vinculados ao servizo de atención diúrna terapéutica, en centros da Rede pública autonómica de centros de día de atención social para persoas con alzhéimer e outras demencias neurodexenerativas, de titularidade da Xunta de Galicia, e proceder á súa convocatoria para o período 2023-2027 (código de procedemento BS214A), destinadas a entidades que desenvolvan prestacións, programas, servizos ou xestionen centros no ámbito obxecto desta convocatoria de concerto e cumpran os requisitos exixidos no artigo 4.
2. Teñen a consideración de servizos de atención diúrna para persoas con alzhéimer aqueles equipos que proporcionan un servizo multidisciplinar de atención diúrna e de carácter especializado ás persoas que teñen diagnosticado alzhéimer e outras demencias neurodexenerativas.
3. Este procedemento de asignación de concerto convócase ao abeiro do disposto no artigo 9.2 do Decreto 229/2020, do 17 de decembro, polo que se desenvolve o réxime de concertos sociais no ámbito da Comunidade Autónoma de Galicia.
Artigo 2.
Servizo que se vai concertar
A través desta convocatoria concertarase a xestión integral do servizo de atención diúrna terapéutica para persoas con alzhéimer e outras enfermidades neurodexenerativas, e dos programas comunitarios de alzhéimer vinculados ao servizo de atención diúrna terapéutica nos seguintes centros da Rede pública autonómica de centros de día de atención social para persoas con alzhéimer e outras demencias neurodexenerativas, de titularidade da Xunta de Galicia:
Artigo 3.
Contido da prestación que se concerta
1. Os servizos que serán prestados determínanse segundo o Catálogo de servizos previsto no Decreto 149/2013, do 5 de setembro, polo que se define a carteira de servizos sociais para a promoción da autonomía persoal e a atención ás persoas en situación de dependencia e se determina o sistema de participación das persoas usuarias no financiamento do seu custo.
Segundo o referido decreto, a codificación do servizo é a que segue:
Atención diúrna para persoas con alzhéimer e outras enfermidades neurodexenerativas: 020103.
2. As prestacións que integran as distintas áreas de intervención do indicado servizo son as establecidas no prego técnico (anexo III) desta convocatoria.
3. As entidades concertadas poderán establecer servizos ou prestacións complementarias de conformidade co establecido no artigo 24 do Decreto 229/2020, do 17 de decembro.
4. En todo caso, serán de aplicación aos servizos que se presten en virtude dos acordos de acción concertada subscritos todos os requisitos, criterios e estándares de calidade que, en cada momento, estableza a normativa vixente sobre condicións básicas dos centros de atención diúrna.
Artigo 4.
Requisitos que deben cumprir as entidades
1. De conformidade co artigo 6 do Decreto 229/2020, do 17 de decembro, poderán solicitar e acceder ao réxime de acción concertada as entidades prestadoras de servizos sociais que cumpran os seguintes requisitos:
a) Estar debidamente inscritas no Rexistro Único de Entidades Prestadoras De Servizos sociais da Comunidade Autónoma de Galicia (en diante, RUEPSS).
b) Contar coa correspondente acreditación administrativa dos servizos prestados.
c) Acreditar a súa solvencia económica e financeira e unha experiencia mínima de atención ao colectivo destinatario do obxecto deste concerto, segundo o establecido no artigo 5 desta convocatoria.
d) Estar ao día no cumprimento das obrigas tributarias e coa Seguridade Social impostas pola lexislación vixente.
e) Estar en condicións de acreditar o cumprimento da normativa que, con carácter xeral ou específico, lles sexa aplicable, tanto pola natureza xurídica da entidade como polo tipo de servizo obxecto do concerto social.
f) Contar cun seguro de responsabilidade civil cunha cobertura non inferior a 150.000 euros.
g) Non estar incursa nas prohibicións que establece o artigo 7 do Decreto 229/2020, do 17 de decembro.
2. Os requisitos das alíneas a) e b) serán comprobados de oficio polo órgano competente para a formalización do concerto social.
3. As entidades solicitantes deberán cumprir os requisitos sinalados no número un na data en que remate o prazo de presentación de solicitudes.
Artigo 5.
Solvencia económica e financeira e técnica ou profesional e experiencia mínima das entidades solicitantes
1. Para poderen concertar o servizo ao abeiro desta convocatoria, as entidades solicitantes deberán acreditar a súa solvencia económica e financeira mediante o volume anual de negocios ou, de ser o caso, o volume anual de negocios no ámbito das actividades correspondentes ao obxecto do/dos concerto/s, referido ao ano de maior volume de negocios dos tres últimos dispoñibles en función das datas de constitución ou de inicio das actividades da entidade e de presentación das ofertas, que deberá ser igual ou superior ao do valor anual medio do concerto que se vai formalizar (IVE excluído). O valor anual medio calcúlase sumado as seguintes partidas: atención diúrna (nº de prazas de atención diúrna × 41,50 € × 246 días) e transporte vinculado ao servizo de atención diúrna (nº de prazas de transporte × 13,20 € × 246 días) e, de ser o caso, programa vinculado ao centro de día (nº de prazas programa × 18,00 € × 246 días) e transporte vinculado ao programa (nº de prazas de transporte × 13,20 × 246 días).
O volume anual de negocios da entidade acreditarase por medio de copia das súas contas anuais aprobadas e depositadas no Rexistro Mercantil, se a entidade está inscrita no dito rexistro; en caso contrario, polas depositadas no Rexistro Oficial en que deba estar inscrito. Os empresarios individuais non inscritos no Rexistro Mercantil acreditarán o seu volume anual de negocios mediante copia dos seus libros de inventarios e contas anuais legalizados polo Rexistro Mercantil.
2. Así mesmo, as entidades solicitantes deberán acreditar a súa solvencia técnica ou profesional.
Esta solvencia deberase acreditar mediante unha relación dos principais servizos ou traballos realizados de igual ou similar natureza que o obxecto do/dos concerto/s nos últimos tres anos computados ata a data de fin de prazo de presentación solicitudes desta convocatoria, que inclúa os seus importes, as súas datas e os seus destinatarios públicos ou privados.
A dita relación deberase presenta segundo o cadro establecido para estes efectos no formulario de solicitude de participación nesta convocatoria (anexo I).
Cada un dos traballos recollidos no cadro deberase acreditar, mediante copia, do seguinte xeito:
a) Se o destinatario foi unha entidade do sector público, mediante copia da certificación de boa execución expedida ou visada polo órgano competente.
b) Se o destinatario foi un suxeito privado, mediante unha copia da certificación de boa execución expedida por este ou, na falta de certificación, mediante unha declaración responsable do candidato en que declare ter realizado o traballo ou servizo a satisfacción daquel, xunto cos documentos que consten no seu poder, que acrediten a realización da prestación.
Só se terán en conta os servizos ou traballos relacionados co obxecto desta convocatoria que aparezan relacionados no cadro e respecto dos cales se acheguen as correspondentes certificacións ou declaracións.
Reputarase solvente a entidade que acredite ter executado, durante os últimos tres anos concluídos na data de publicación desta convocatoria, un ou varios traballos que garden relación co obxecto do/dos concerto/s cun importe acumulado que sexa igual ou superior ao 50 % do valor anual medio do importe do concerto formalizado coa entidade, IVE non incluído.
Considéranse traballos relacionados co obxecto desta convocatoria aqueles en que se xestionen centros de atención diúrna para persoas con alzhéimer e outras enfermidades neurodexenerativas nos cales se presta unha asistencia social integral ás persoas con esta diagnose.
3. Así mesmo, as entidades participantes deberán ter unha experiencia mínima dun ano na atención ao colectivo destinatario do obxecto do/dos concerto/s.
Artigo 6.
Medios mínimos profesionais e materiais necesarios para levar a cabo a prestación
1. As entidades concertadas deberán dispor do persoal necesario para a realización do servizo concertado.
O referido persoal dependerá exclusivamente das entidades concertadas, polo que estas terán todos os dereitos e obrigas inherentes á súa calidade de empresarias e deberán cumprir as disposicións vixentes en materia fiscal, laboral, de seguridade social, de integración social das persoas con discapacidade, igualdade de xénero e seguridade e saúde no traballo.
O incumprimento destas obrigas por parte das entidades concertadas non implicará ningunha responsabilidade para a Administración.
2. As ratios de atención son as establecidas no prego técnico desta convocatoria. A entidade concertada deberá cumprir coas ratios de atención que resulten da normativa vixente.
3. As entidades concertadas están obrigadas a xestionar os permisos, licenzas e autorizacións establecidas na normativa nacional, autonómica e local que lle sexa de aplicación, e nas normas de calquera outro organismo público ou privado que sexan necesarias para o inicio e a execución do servizo concertado.
Artigo 7.
Forma, prazo e lugar de presentación de solicitudes
1. As solicitudes presentaranse obrigatoriamente por medios electrónicos a través do formulario normalizado (anexo I) dispoñible na sede electrónica da Xunta de Galicia (https://sede.xunta.gal).
De conformidade co artigo 68.4 da Lei 39/2015, do 1 de outubro, do procedemento administrativo común das administracións públicas, se algunha das persoas interesadas presenta a súa solicitude presencialmente, será requirida para que a emende a través da súa presentación electrónica. Para estes efectos, considerarase data de presentación da solicitude aquela en que fose realizada a emenda.
Para a presentación das solicitudes poderase empregar calquera dos mecanismos de identificación e sinatura admitidos pola sede electrónica da Xunta de Galicia, incluído o sistema de usuario e clave Chave365 (https://sede.xunta.gal/chave365).
2. O prazo de presentación de solicitudes será de un (1) mes, contado a partir do día seguinte ao da publicación desta orde no
Diario Oficial de Galicia
. Entenderase como última día do prazo o correspondente ao mesmo ordinal do día da publicación. Se o último día do prazo for inhábil, entenderase prorrogado ao primeiro día hábil seguinte, e, se no mes do vencemento non houber día equivalente ao inicial do cómputo, entenderase que o prazo expira o último día do mes.
3. Se a solicitude non reúne algún dos requisitos exixidos nestas bases reguladoras, o órgano responsable da tramitación requirirá as persoas interesadas para que, nun prazo de dez días hábiles a partir do día seguinte ao da notificación do requirimento, emenden a falta ou presenten os documentos preceptivos. Neste requirimento farase indicación expresa de que, se así non o fixeren, se considerarán desistidas da súa petición, logo da correspondente resolución, nos termos previstos polo artigo 21 da Lei 39/2015, do 1 de outubro.
4. Presentarase unha solicitude por cada centro e cada solicitude deberá ser á totalidade das prazas dese centro.
5. A presentación da solicitude supón a aceptación incondicionada da entidade solicitante da totalidade do contida desta convocatoria, sen ningunha excepción ou reserva.
6. No anexo I constan as seguintes declaracións responsables:
a) Que, de acordo co artigo 38 do Decreto 219/2022, do 17 de decembro, en relación con outras axudas concedidas ou solicitadas, a entidade non solicitou outras axudas para o financiamento dos servizos ou prestacións obxecto deste concerto.
b) Que a entidade dispón da solvencia económica e financeira, e técnica ou profesional, e da experiencia mínima, segundo se establece no artigo 5 da convocatoria.
c) Que a entidade non está incursa en ningunha causa de prohibición para concertar, segundo o disposto no artigo 7.1 do Decreto 229/2020, do 17 de decembro.
d) Que todos os datos contidos na solicitude e nos documentos que se achegan son certos.
e) Que a entidade participante acepta a totalidade das condicións establecidas nesta convocatoria e no prego técnico.
f) Que a entidade participante acepta expresamente, no caso de resultar concertada ao abeiro desta convocatoria, a rescisión automática dos contratos que teña asinados coa Consellería de Política Social e Xuventude, relativos ás mesmas prazas contratadas, no caso de que coincida o número de prazas concertadas e o de prazas contratadas. No caso de concertación dun número de prazas inferior ás actualmente contratadas, a entidade participante acepta expresamente unha modificación do contrato asinado, consistente nunha redución de prazas nun número idéntico ao de prazas concertadas.
Artigo 8.
Documentación complementaria
1. As entidades solicitantes deberán achegar coa solicitude (anexo I), a seguinte documentación:
a) Documentación acreditativa de que a entidade ten contratada unha póliza de seguro de responsabilidade civil cunha cobertura non inferior aos 150.000 euros, para garantir a obriga de indemnizar as persoas usuarias polos danos que se lles poidan ocasionar como consecuencia da execución do concerto.
b) Documentación acreditativa da solvencia económica e financeira nos termos previstos no artigo 5.1 desta convocatoria.
c) Documentación acreditativa da solvencia técnica ou profesional e da experiencia mínima segundo se establece no artigo 5.2 desta convocatoria.
d) Anexo II, criterios de valoración.
2. A documentación complementaria deberase presentar electronicamente.
Se algunha das persoas interesadas presenta a documentación complementaria presencialmente, será requirida para que a emende a través da súa presentación electrónica. Para estes efectos considerarase data de presentación aquela en que fose realizada a emenda.
As persoas interesadas responsabilizaranse da veracidade dos documentos que presenten. Excepcionalmente, cando a relevancia do documento no procedemento o exixa ou existan dúbidas derivadas da calidade da copia, a Administración poderá solicitar de maneira motivada o cotexo das copias achegadas pola persoa interesada, para o cal poderá requirir a exhibición do documento ou da información orixinal.
3. Sempre que se realice a presentación de documentos separadamente da solicitude, deberanse indicar o código e o órgano responsable do procedemento, o número de rexistro de entrada da solicitude e o número de expediente, se se dispón del.
4. No caso de que algún dos documentos que se van presentar de forma electrónica supere os tamaños máximos establecidos ou teña un formato non admitido pola sede electrónica da Xunta de Galicia, permitirase a presentación deste de forma presencial dentro dos prazos previstos e na forma indicada no parágrafo anterior. A información actualizada sobre o tamaño máximo e os formatos admitidos pódese consultar na sede electrónica da Xunta de Galicia.
Artigo 9.
Trámites administrativos posteriores á presentación da solicitude
Todos os trámites administrativos que as persoas interesadas deban realizar tras a presentación da solicitude deberán ser efectuados electronicamente accedendo á Carpeta cidadá da persoa interesada, dispoñible na sede electrónica da Xunta de Galicia.
Artigo 10.
Comprobación de datos
1. Para a tramitación deste procedemento consultaranse automaticamente os datos incluídos nos seguintes documentos en poder da Administración actuante ou elaborados polas administracións públicas, agás que a persoa interesada se opoña á súa consulta:
a) NIF da entidade solicitante.
b) DNI/NIE da persoa representante.
c) Inscrición da entidade solicitante no RUEPSS.
d) Certificado de que a entidade solicitante está ao día no cumprimento das obrigas tributarias coa Axencia Estatal da Administración Tributaria e fronte á Seguridade Social e de non ter pendente de pagamento ningunha outra débeda, por calquera concepto, coa Administración da Comunidade Autónoma de Galicia.
2. No caso de que as persoas interesadas se opoñan á consulta dos datos a que se refiren as alíneas a), b), e d), deberán indicalo no recadro correspondente habilitado no formulario correspondente e achegar os documentos.
Cando así o exixa a normativa aplicable, solicitarase o consentimento expreso da persoa interesada para realizar a consulta.
3. Excepcionalmente, no caso de que algunha circunstancia imposibilite a obtención dos citados datos, poderáselles solicitar ás persoas interesadas que presenten os documentos correspondentes.
Artigo 11.
Instrución do procedemento
1. O órgano competente para a tramitación do procedemento é a Subdirección Xeral de Recursos Residenciais e Atención Diúrna de Maiores da Dirección Xeral de Maiores e Atención Sociosanitaria.
Presentada a solicitude, a unidade administrativa instrutora realizará, de oficio, cantas actuacións considere necesarias para determinar, coñecer e comprobar os datos en virtude dos cales se deba pronunciar a resolución, conforme o establecido nesta convocatoria.
2. De conformidade co establecido no artigo 68 da Lei 39/2015, do 1 de outubro, se a solicitude non reúne algún dos requisitos exixidos nestas bases reguladoras, o órgano instrutor requirirá as entidades solicitantes para que, nun prazo de dez (10) días hábiles desde o día seguinte ao da notificación do dito requirimento, emenden a falta ou acheguen os documentos preceptivos. Neste requirimento farase indicación expresa de que, se así non o fixeren, se considerarán por desistidas da súa petición, logo de resolución que se deberá ditar nos termos previstos no artigo 21 da mesma lei.
3. O órgano instrutor, por solicitude da Comisión de Valoración e motivadamente, poderá requirir das persoas solicitantes a información ou documentación adicional que, non estando en poder da Administración, teña fundamental relevancia e unha relación directa para unha mellor avaliación das solicitudes.
Artigo 12.
Comisión de Avaliación
1. Constituirase como órgano colexiado unha Comisión de Valoración de conformidade co artigo 15 do Decreto 229/2020, do 17 de decembro.
2. A Comisión de Avaliación será a encargada de verificar o cumprimento das condicións impostas ás entidades para concertar e de valorar as solicitudes de conformidade cos criterios de baremación establecidos no artigo 14 desta convocatoria.
3. A Comisión rexerase polo establecido na Lei 40/2015, do 1 de outubro, de réxime xurídico do sector público, e na Lei 16/2010, do 17 de decembro, de organización e funcionamento da Administración xeral e do sector público autonómico de Galicia, no relativo aos órganos colexiados, e estará integrada polos seguintes membros:
a) A persoa titular da subdirección xeral competente para a regulación e execución dos sistemas de acceso e admisión nos centros e servizos para as persoas maiores en situación de dependencia, que actuará como presidente/a. Se, por calquera causa, a persoa titular da Presidencia non pode asistir cando a Comisión de Valoración se reúna para o exame das solicitudes, será substituída polo/a funcionario/a designado para estes efectos pola persoa titular da Dirección Xeral de Maiores e Atención Sociosanitaria.
b) A persoa titular do servizo competente en materia de tramitación e seguimento da admisión en centros e servizos para as persoas maiores en situación de dependencia.
c) A persoa titular do servizo competente en materia de xestión e coordinación administrativa da Dirección Xeral de Maiores e Atención Sociosanitaria.
d) Un/unha funcionario/a designado pola persoa titular da Presidencia, que actuará como secretario/a.
Se, por calquera causa, as persoas titulares dos Servizos competentes ou o/a secretario/a que compoñen a Comisión de Valoración non pode asistir cando esta se reúna para o exame das solicitudes, será substituída polo/a funcionario/a designado/a para estes efectos pola persoa que exerza a Presidencia.
4. A Comisión de Valoración determinará aquelas entidades que cumpran os requisitos para concertar e elaborará un informe de acordo cos seguintes criterios:
a) En primeiro lugar, e de acordo co disposto no artigo 13, atribuiranse por concertación directa os servizos ocupados mediante contratos ou fórmulas de colaboración.
b) No caso de que a entidade que estea a prestar o servizo mediante un contrato non presente a solicitude de participación nesta convocatoria, o servizo será atribuído atendendo aos criterios de selección establecidos no artigo 14. Neste caso, daráselles prioridade ás entidades sen ánimo de lucro, de acordo co disposto no número tres do artigo 14.
5. Segundo o referido informe da Comisión de Avaliación, o órgano instrutor formulará a proposta de resolución ao órgano competente para resolver a concesión con cada entidade e centro.
No informe da Comisión de Avaliación figurarán de maneira individualizada as solicitudes propostas para a xestión integral de cada un dos centros obxecto de concerto, con especificación da puntuación que lles corresponde, e o centro cuxa xestión se concerta, con indicación do número de prazas de cada un dos centros e do importe.
Artigo
13. Concertación con entidades que veñen prestando o servizo obxecto de concertos
1. De acordo co disposto na disposición transitoria primeira do Decreto 229/2020, do 17 de decembro, nesta convocatoria teranse en conta como criterio de preferencia, de acordo co principio de continuidade, os servizos ocupados mediante contratos ou fórmulas de colaboración.
2. Nestes supostos, de conformidade co establecido no punto anterior, producirase a concertación directa do servizo coas súas entidades xestoras, sen aplicar os criterios de valoración previstos no artigo seguinte desta convocatoria, no caso de que estas entidades presenten a correspondente solicitude de participación.
Artigo 14.
Criterios de selección
1. Sen prexuízo do disposto no número dous deste artigo, no caso de que a entidade que estea a prestar o servizo mediante un contrato na data de publicación desta convocatoria non presente a solicitude de participación nesta convocatoria, procederase á valoración das outras solicitudes presentadas segundo unha escala de 0 a 6 puntos, segundo os seguintes criterios:
a) A experiencia por cada ano completo de antigüidade da inscrición da entidade no RUEPSS: 0,40 puntos por ano completo, ata un máximo de 2 puntos.
b) A mellora en materia de persoal, ata un máximo de 2 puntos.
Valorarase a ratio de persoal, por riba dos mínimos establecidos no artigo 8.1.b) e c) do Decreto 19/2008, do 7 de febreiro. Asignarase a puntuación de acordo coas seguintes fórmulas:
1º. Ratio de persoal de atención directa (sen programa): ata un máximo de 1,50 puntos.
Puntos = (Ratio para valorar - 0,25) × 15
2º. Ratio de profesionais (sen programa): ata un máximo de 0,50 puntos.
Puntos = (Ratio para valorar - 0,05) × 5
c) Aplicación de políticas empresariais en materia de conciliación da vida persoal, familiar e laboral, e corresponsabilidade na execución do concerto: ata 2 puntos.
De acordo co establecido no artigo 57 da Lei 5/2021, do 2 de febreiro, de impulso demográfico de Galicia, valorarase do seguinte xeito a existencia na empresa de políticas en materia de conciliación da vida persoal, familiar e laboral, e corresponsabilidade, que se apliquen na execución do concerto:
1º. Estar en posesión da Marca Galega de Excelencia en Igualdade ou equivalente (1 punto).
2º. Estar en posesión do Certificado de Empresa Familiarmente Responsable ou de calquera outro certificado ou acreditación adecuado para estes efectos (1 punto).
2. No caso de igualdade entre dúas ou máis proposicións, desde o punto de vista dos criterios que serven de base para a adxudicación terá preferencia na adxudicación do concerto a entidade que teña no seu cadro de persoal un número de traballadores con discapacidade superior ao 2 por 100, aínda que este non sexa un requisito exixido por lei. No caso de que varias entidades se encontren nesta circunstancia, terá preferencia na adxudicación do concerto a entidade que dispoña da maior porcentaxe de traballadores con discapacidade no seu cadro de persoal. Se o adxudicatario do concerto resulta da aplicación deste criterio de desempate deberá manter, segundo o que acreditase nesta convocatoria, a vixencia da porcentaxe de contratos de traballadores con discapacidade durante o tempo que dure a execución do concerto. O incumprimento de tal condición será causa de resolución daquel.
3. De conformidade co artigo 13.1 do Decreto 229/2020, do 17 de decembro, daráselles prioridade ás entidades sen ánimo de lucro cando existan análogas condicións de efectividade, calidade e rendibilidade social, sempre que, en todo caso, se garanta a libre concorrencia e se respecten os principios de igualdade de trato, de non discriminación e de transparencia.
Artigo 15.
Resolución
1. A resolución, logo da proposta, correspóndelle, por delegación da persoa titular da Consellería de Política Social e Xuventude, á persoa titular da Dirección Xeral de Maiores e Atención Sociosanitaria.
2. O prazo máximo para resolver e notificar será de tres (3) meses contados desde a publicación da convocatoria no
Diario Oficial de Galicia
.
Este prazo poderá ser ampliado, de acordo coa normativa sobre o procedemento administrativo, por un prazo máximo doutros tres meses.
Transcorrido o dito prazo sen se dictar resolución expresa, as solicitudes consideraranse por desestimadas.
3. A resolución de concesión recollerá os seguintes datos:
a) NIF e razón social da entidade que concerta.
b) Número de rexistro da entidade e do centro no RUEPSS.
c) Concello e provincia onde está situado o centro.
d) Servizo e número de prazas que se concertan.
e) Período de concerto.
f) Importe do concerto.
Artigo 16.
Publicidade dos concertos
Publicarase no
Diario Oficial de Galicia
de conformidade co establecido no artigo 45 da Lei 39/2015, do 1 de outubro, do procedemento administrativo común das administracións públicas, a resolución de concertación, que terá os efectos da notificación.
Sen prexuízo do indicado no número precedente, de forma complementaria poderáselles efectuar a notificación da resolución ás entidades solicitantes por medios electrónicos, nos termos previstos na normativa reguladora do procedemento administrativo común.
Así mesmo, serán igualmente obxecto de publicidade de conformidade co disposto no artigo 17 do Decreto 229/2020, do 17 de decembro.
Artigo 17.
Notificación por medios electrónicos
1. As notificacións de resolucións e actos administrativos efectuaranse de forma complementaria só por medios electrónicos, nos termos previstos na normativa reguladora do procedemento administrativo común.
2. De conformidade co artigo 45.2 da Lei 4/2019, do 17 de xullo, da administración dixital de Galicia, as notificacións electrónicas efectuaranse mediante a comparecencia na sede electrónica da Xunta de Galicia e a través do Sistema de notificación de Galicia-Notifica.gal
Este sistema remitiralles ás persoas interesadas avisos da posta á disposición das notificacións á conta de correo e/ou teléfono móbil que consten na solicitude. Estes avisos non terán, en ningún caso, efectos de notificación efectuada e a súa falta non impedirá que a notificación sexa considerada plenamente válida.
3. De conformidade co artigo 47 da Lei 4/2019, do 17 de xullo, de administración dixital de Galicia, as persoas interesadas deberán crear e manter o seu enderezo electrónico habilitado único a través do Sistema de notificación electrónica de Galicia-Notifica.gal, para todos os procedementos administrativos tramitados pola Administración xeral e do sector público autonómico. En todo caso, a Administración xeral poderá, de oficio, crear o indicado enderezo, para os efectos de asegurar o cumprimento por parte das persoas interesadas da súa obriga de relacionarse por medios electrónicos.
4. As notificacións entenderanse efectuadas no momento en que se produza o acceso ao seu contido e entenderanse rexeitadas cando transcorresen dez días naturais desde a posta á disposición da notificación sen que se acceda ao seu contido.
5. Se o envío da notificación electrónica non for posible por problemas técnicos, a Administración xeral e do sector público autonómico efectuará a notificación polos medios previstos na normativa reguladora do procedemento administrativo común.
Artigo 18.
Formalización dos acordos de concerto social
1. Os concertos sociais resultado desta convocatoria formalizaranse mediante documento administrativo dentro dos trintas (30) días seguintes ao da publicación da resolución de concertación.
2. Os documentos de formalización serán subscritos, en representación da Administración, pola persoa titular da Dirección Xeral de Maiores e Atención Sociosanitaria, por delegación da persoa titular da Consellería de Política Social e Xuventude.
3. O concerto social perfeccionarase coa súa formalización e non se poderá iniciar a súa execución sen se ter efectuado esta previamente.
4. O documento de formalización dos concertos sociais conterá as mencións sinaladas no artigo 19.5 do Decreto 229/2020, do 17 de decembro.
Artigo 19.
Duración
1. A duración inicial dos concertos sociais asinados ao abeiro desta convocatoria, é de catro (4) anos.
2. Os concertos poderanse renovar ata acadar un máximo de dez (10) anos. A duración de cada unha das renovacións non poderá exceder a duración máxima indicada no número anterior.
3. Mediante acordo do Consello da Xunta poderase superar o límite dos catro (4) anos para as renovacións dos concertos sociais.
Artigo 20.
Seguimento e avaliación do concerto social
A Dirección Xeral de Maiores e Atención Sociosanitaria é a responsable do seguimento e avaliación dos acordos de acción concertada subscritos, sen prexuízo das funcións inspectoras que realice o órgano competente en materia de autorización e inspección de servizos sociais da Xunta de Galicia.
Realizarase unha avaliación cada dous anos e unha ao final do concerto social, incluídas as prórrogas subscritas.
Artigo 21.
Organización, funcionamento e actividades que deberán conformar a prestación
1. O centro disporá dunhas normas de funcionamento que deberán estar visadas polo órgano competente en materia de autorización e inspección de servizos sociais da Xunta de Galicia, que lles entregará no momento do seu ingreso ás persoas designadas para ocuparen as prazas públicas do servizo concertado.
2. Sen prexuízo das referidas normas de funcionamento, o centro deberase axustar ao establecido no prego técnico desta convocatoria.
3. Os centros concertados contarán, como mínimo, cos seguintes protocolos de actuación: preingreso, acollida e adaptación ao centro, caídas, medidas de suxeición, hixiene persoal, medicación, atragoamento, prevención e tratamentos de úlceras por presión, control de constantes, emerxencia sanitaria, control de errantes, detección e intervención no caso de malos tratos, suxestións, queixas e reclamacións, e baixa no centro.
4. Non se permitirán as referencias publicitarias ou identificativas da entidade concertada no exterior do centro. En todo caso, a colocación ou utilización no centro de elementos identificativos interiores ou exteriores da entidade concertada quedará supeditada á autorización previa da Administración concertante.
Artigo 22.
Cobertura de prazas e acceso aos servizos polas persoas usuarias
1. A asignación do recurso farase de conformidade co indicado no Decreto 15/2010, do 4 de febreiro, polo que se regula o procedemento para o recoñecemento da situación de dependencia e do dereito ás prestacións do Sistema para a autonomía e atención á dependencia, o procedemento para a elaboración do programa individual de atención e a organización e funcionamento dos órganos técnicos competentes, e co establecido na Orde de 16 de abril de 2014 pola que se regulan as condicións dos ingresos e traslados en servizos prestados en centros propios ou concertados, no ámbito da atención á dependencia e da promoción da autonomía persoal.
2. Na data do ingreso da persoa usuaria no centro, a persoa encargada da Dirección e a persoa usuaria ou, de ser o caso, o seu representante legal ou de feito, asinarán un contrato de prestación de servizos, que deberá cumprir cos requisitos exixidos pola normativa aplicable. Este contrato regula todos os aspectos fundamentais da relación desde o seu ingreso ata a súa baixa no centro. No contrato deberán constar necesariamente a obriga da persoa usuaria de aboarlle á entidade concertante o importe que lle corresponda e a forma e os prazos en que se deben efectuar os correspondentes pagos.
3. Malia o disposto no punto 1, as persoas que xa sexan usuarias dunha praza pública nos centros obxecto desta convocatoria manterán o seu dereito para continuar na mesma praza e non se poderán ver afectadas como consecuencia da resolución desta convocatoria.
Artigo 23.
Obrigas da entidade concertada
1. A formalización dun concerto social obrigará a entidade concertada ao cumprimento das obrigas establecidas no artigo 20 da Decreto 229/2020, do 17 de novembro.
2. A entidade concertada achegará a súa propia dirección e xestión na execución, e será responsable da organización do servizo, da calidade técnica dos traballos que desenvolve e das prestacións e servizos realizados, así como das consecuencias que se deduzan para a Administración ou para terceiros das omisións, erros, métodos inadecuados ou conclusións incorrectas na execución da prestación obxecto de concerto.
3. A entidade concertada está obrigada a subrogarse como empregador nas relacións laborais xurdidas en virtude da actual prestación dos servizos comprendidos no obxecto do concerto. Inclúese como anexo IV desta convocatoria a información facilitada polos actuais contratistas en relación coas condicións laborais dos traballadores afectados pola subrogación. No caso de que, unha vez producida a subrogación, os custos laborais sexan superiores aos que se desprenderán da información facilitada polo antigo contratista, a entidade concertada terá acción directa contra o antigo contratista.
Por requirimento da Administración concertante, cunha antelación de dous (2) meses á finalización do prazo de execución deste concerto, a entidade concertada estará obrigada a proporcionar as listaxes do persoal obxecto de subrogación, en que se indiquen o convenio colectivo de aplicación e os detalles de categoría, tipo de contrato, xornada, data de antigüidade, vencemento do contrato, salario bruto anual de cada traballador, así como todos os pactos en vigor aplicables aos traballadores afectados pola subrogación.
3. A entidade concertada está obrigada a manter en perfectas condicións os locais, instalacións, mobles, enxoval e aparellos, e serán pola súa conta as reparacións que se efectúen. Serán por conta da Administración concertante as obras ou reparacións que afecten a estrutura resistente do edificio cando, ao xuízo dos servizos técnicos da Consellería, resulten necesarias. A entidade concertada non poderá allear os bens afectados ao concerto nin destinalos a outros fins que non sexan os do servizo público concertado, coa excepción, neste último caso, de que conten coa expresa autorización escrita da Administración.
4. A entidade concertante está obrigada a solicitar a autorización correspondente á Administración concertante no caso de pretender establecer referencias publicitarias ou identificativas da entidade concertada no exterior do centro.
5. As entidades concertadas comprométense expresamente ao cumprimento do disposto na Lei orgánica 3/2018, do 5 de decembro, de protección de datos persoais e garantía dos dereitos dixitais, no Regulamento 2016/679 do Parlamento Europeo e do Consello, do 27 de abril de 2016, relativo á protección das persoas físicas no que respecta ao tratamento de datos persoais e á libre circulación destes datos e polo que se derroga a Directiva 95/46/CE (Regulamento xeral de protección de datos), así como na restante normativa vixente na materia.
As entidades concertadas e o persoal que teña relación directa ou indirecta coa prestación ás persoas usuarias da atención obxecto de concerto gardarán segredo profesional sobre todas as informacións, documentos e asuntos a que teñan acceso ou coñecemento durante a vixencia do contrato, e estarán obrigados a non facer público ou allear cantos datos coñezan como consecuencia ou con ocasión da súa execución, mesmo despois de que finalice o prazo contractual.
No caso de que as entidades concertadas, como encargadas do tratamento, destinen os datos a unha finalidade distinta á estipulada, os comuniquen ou utilicen incumprindo estas bases, serán consideradas tamén responsables do tratamento e responderán das infraccións en que incorresen.
As entidades concertadas, como encargadas do tratamento, comprométense á observancia das medidas de seguridade correspondentes ao tratamento dos datos persoais.
6. No caso de resolución do concerto ou extinción polo seu incumprimento, a entidade concertante estará obrigada a seguir prestando o servizo ata a formalización do novo concerto. Así mesmo, naqueles casos en que sexa posible que a Administración opte por unha xestión directa do servizo, asumirá igualmente a obriga de prestar o servizo ata a súa plena asunción pola Comunidade Autónoma. Nestes casos de extensión do servizo, a entidade concertada terá dereito a ser compensada de acordo cos prezos establecidos no propio contrato.
Artigo 24.
Obrigas da Administración concertante
1. A formalización dun concerto social obrigará a Administración concertante ao cumprimento das obrigas establecidas no artigo 22 da Decreto 229/2020, do 17 de novembro.
2. Para a xestión do servizo, a Administración, durante o prazo de duración do concerto, achegará os edificios, equipamentos e instalacións correspondentes aos centros enumerados no artigo 2.
O equipamento detallado dos centros (inventario de bens dos centros) que figura no anexo V desta convocatoria ten carácter estimativo e quedará condicionado á súa efectiva entrega e recepción o pola/s entidade/s.
Artigo 25.
Publicidade
1. As entidades acollidas ao concerto social, xunto coa súa denominación, teñen que facer constar na documentación, en todas as comunicacións externas (informes, documentos, trípticos de difusión, webs, insercións en prensa) e na publicidade que realizan a condición de entidade concertada pola Xunta de Galicia, segundo as indicacións do Manual de identidade corporativa que se facilitará desde a Administración, sempre co visto e prace da Consellería de Política Social e Xuventude.
2. Toda a publicidade, a documentación escrita, os anuncios ou a sinalización exterior, como tamén calquera tipo de información en apoio electrónico, informático ou telemático que derive desta actividade, ten que utilizar unha linguaxe inclusiva de mulleres e homes.
3. Non se permitirán as referencias publicitarias ou identificativas da entidade adxudicataria no exterior do centro residencial. En todo caso, a colocación ou utilización no centro de elementos identificativos-interiores ou exteriores da entidade adxudicataria quedará supeditada á autorización previa do órgano contratante.
Artigo 26.
Réxime de compatibilidade
1. De acordo co exposto no artigo 38 do Decreto 229/2020, do 17 de decembro, o réxime de concertos sociais será incompatible coas subvencións para o financiamento dos servizos ou prestacións obxecto destes.
2. Sen prexuízo do sinalado no punto anterior, este réxime é compatible con axudas ou subvencións cuxo obxecto non sexa estritamente a reserva e ocupación das prazas concertadas, como é o caso, entre outras, das destinadas á realización de programas de interese xeral para fins de carácter social con cargo á asignación tributaria do 0,7 % do IRPF e ao fomento do emprego a través dos programas de cooperación no ámbito de colaboración coas entidades sen ánimo de lucro.
Artigo 27.
Subcontratación e cesión de servizos concertados
1. Só se poderán subcontratar aquelas prestacións accesorias ou complementarias do obxecto principal do concerto social ata unha porcentaxe máxima do 60 % do prezo do concerto. Para estes efectos, nos servizos de atención diúrna poderase admitir a subcontratación total do servizo de transporte.
Poderanse subcontratar, entre outras, as seguintes prestacións:
a) Servizo de manutención, transporte, limpeza ou outras de análoga consideración.
b) Aquelas actividades que correspondan á prestación de servizos profesionais, que non requiran exclusividade ou que teñan natureza de servizos xerais, que sexan necesarios para cubrir as necesidades de atención integral ou execución do servizo.
Os subcontratistas quedarán obrigados só ante a entidade concertada, que asumirá a total responsabilidade da execución e da prestación do servizo fronte á Administración.
Para os efectos do previsto no punto anterior, a entidade concertada será responsable de que na execución da actividade accesoria ou complementaria subcontratada con terceiros se respecten os límites que se establezan na normativa de concertos sociais en canto á natureza e contía máxima.
2. Queda prohibida a cesión, total ou parcial, dos servizos obxecto do concerto social, excepto cando a entidade concertada sexa declarada en concurso de acredores e non quede garantida a continuidade da atención das persoas usuarias, con autorización expresa e previa da Administración, que adoptará as medidas precisas para garantir a continuidade e calidade do servizo.
Artigo 28.
Resolución de conflitos
As cuestións litixiosas derivadas da aplicación do réxime de concerto social serán resoltas polo órgano competente da Administración concertante, sen prexuízo de que, unha vez esgotada a vía administrativa, se poidan someter á xurisdición contencioso-administrativa.
Artigo 29.
Penalizacións por incumprimento
1. En caso de cumprimento defectuoso da execución dos servizos concertados, ou, de ser o caso, incumprimento dos medios persoais e materiais exixidos nestas bases, a Administración poderalle impor á entidade as penalidades indicadas no punto seguinte.
Consideraranse execución defectuosa os seguintes supostos:
a) O incumprimento da obriga de manter, durante toda a vixencia do concerto, as condicións técnicas de capacidade que foron exixidas nestas bases.
b) A utilización de medios persoais ou materiais inferiores aos establecidos nestas bases.
c) As deficiencias na prestación do servizo, na satisfacción de necesidades e no control e protección das persoas usuarias que afecten a súa integridade física ou emocional, cando sexan imputables á entidade.
d) A inobservancia reiterada das instrucións dadas pola Administración concertada, relativas á correcta prestación do servizo ou pola ocultación de feitos relevante que afecten as persoas usuarias ou a prestación do servizo.
e) O mal trato dispensado polo persoal da entidade adscrita á execución do concerto ás persoas beneficiarias do servizo, entendéndose por tal os abusos e a desatención das ditas persoas, e inclúe todos os tipos de malos tratos físicos ou psicolóxicos, desatención, neglixencia ou doutro tipo que causen ou poidan causar un dano á saúde, desenvolvemento ou dignidade da persoa usuaria, ou pór en perigo a súa supervivencia, no contexto dunha relación de responsabilidade, confianza ou poder.
f) A negativa para admitir no servizo a calquera persoa usuaria proposta segundo o previsto nestas bases.
2. A base económica das penalizacións calcularase sobre o total de prazas concertadas no centro no momento en que se produza o feito que dea lugar ás penalidades, valoradas ao orzamento do concerto en cómputo anual, segundo a seguinte fórmula:
a) Servizo de atención diúrna e programa:
Base económica=prazas concertadas × (prezo unitario praza/día) × 246
b) Servizo de transporte:
Base económica=prazas concertadas × (prezo unitario transporte/día) × 246
3. Poderase impor unha penalidade de ata o 1,5 % da base económica no caso de incumprimento das condicións técnicas de prestación do servizo, sempre que dean lugar a unha situación de risco para a saúde e a integridade da persoa usuaria.
4. Poderase impor unha penalidade de ata o 0,5 % da base económica nos seguintes casos:
a) Por incumprimento das condicións técnicas de prestación do servizo, sempre que non dean lugar a unha situación de risco para a saúde e a integridade da persoa usuaria.
b) Pola disposición de medios persoais inferiores ao establecido na normativa vixente en cada momento.
c) Polo incumprimento de calquera outra obriga establecida no Decreto 229/2020, do 17 de novembro, e nesta convocatoria.
5. En todo caso, cando a contía das penalidades impostas por estas causas acade o 10 % do importe do concerto, deberase de proceder á resolución do acordo.
6. Nos casos en que, debido ao cumprimento defectuoso da entidade concertada ou ao incumprimento das condicións esenciais do concerto social, a Administración concertante teña que intervir en defensa dos dereitos das persoas usuarias, poderalle exixir á entidade os danos e perdas sufridos.
7. Os actos ou resolucións que finalicen os procedementos administrativos no relativo á imposición de penalizacións ou determinación dos danos e perdas producidos serán inmediatamente executivos e faranse efectivos mediante deducións nos pagamentos que se lle deben facer á entidade.
Artigo 30.
Causas de extinción
1. Os acordos de acción concertada derivados desta convocatoria extinguiranse polas causas establecidas no capítulo VI do Decreto 229/2020, do 17 de decembro.
2. Extinguido o acordo, a Consellería de Política Social e Xuventude garantiralles ás persoas usuarias a continuidade do servizo, e a entidade concertada deberao seguir prestando ata a formalización do novo concerto social ou a recolocación daquelas.
As entidades concertadas, unha vez cumprido o obxecto do concerto respecto de cada persoa usuaria, comprométense a devolverlle á Administración os datos obxecto de tratamento, soportes ou documentos en que estes consten.
Artigo 31.
Modificación do acordo de concertación
Unha vez formalizados os acordos de concertación, poderán ser modificados nos supostos, cos requisitos e seguindo o procedemento establecido no artigo 27 do Decreto 229/2020, do 17 de decembro.
Artigo 32.
Modificación do número de prazas ou de servizos concertados
1. A Administración concertante, de acordo coas dispoñibilidades orzamentarias, poderá modificar o número de prazas de cada un dos centros obxecto dos concertos sociais durante a súa vixencia. Esta modificación deberá estar xustificada na demanda dos servizos polas persoas que teñan ou poidan ter dereito a estes e cun límite máximo do 20 % do número total de prazas autorizadas de cada un dos centros.
2. Poderase minorar o número de prazas de cada un dos centros obxecto dos concertos sociais nos casos en que non exista suficiente demanda para a súa cobertura. Nos casos en que esta insuficiencia de demanda sexa prolongada, durante tres meses consecutivos ou de seis meses nun período de doce, a Administración concertante poderá impor unilaterlamente a minoración do número de prazas afectadas.
Artigo 33.
Modificación das condicións técnicas
1. As condicións recollidas nesta convocatoria poderán ser modificadas como consecuencia de cambios normativos que as afecten ou da súa revisión por parte da Administración.
2. No expediente de modificación deberá constar unha memoria económica en que se avalíe o impacto no cambio das condicións técnicas nos prezos unitarios ou módulos económicos. De ter incidencia nestes últimos, deberase proceder ao seu reaxuste.
3. Se é a Administración a que decide revisar as condicións técnicas do concerto social, os cambios deberán estar motivados na mellor ou máis adecuada prestación dos servizos mediante informe dos técnicos do órgano competente.
Deberáselles dar audiencia ás entidades concertadas afectadas para que poidan formular propostas e alegacións á revisión proposta.
A modificación das condicións técnicas deberá afectar todas as prazas ou unidades de servizos da mesma tipoloxía, sen que se poida facer distinción en función da entidade concertada.
Artigo 34.
Renovación dos concertos sociais
Os concertos sociais poderanse renovar por mutuo acordo das partes segundo o establecido no artigo 31 do Decreto 229/2020, do 17 de decembro.
Artigo 35.
Orzamento do concerto
Esta convocatoria conta cun orzamento de 18.565.989, 20 euros (IVE incluído) que se financiará con cargo á aplicación orzamentaria 13.05.312D.228.1 dos orzamentos de gastos da Comunidade Autónoma de Galicia para o ano 2023 e a que corresponda para os anos 2024 a 2026 e 2027, coa seguinte distribución:
Do importe total do orzamento calcúlase que a Xunta de Galicia achegará o 80 % e que o restante se satisfará a través da participación económica dos usuarios dos servizos.
Artigo 36.
Módulos económicos
1. O módulo económico para a reserva e ocupación de praza de atención diúrna é o seguinte:
Prezo/praza/día (xornada completa): 43, 16 € (con IVE) = 41,50 € (prezo sen IVE) + 1, 66 € (IVE 4 %).
2. O módulo económico para a reserva e ocupación de praza no programa de alzhéimer é o seguinte:
Prezo/praza/día: 18, 72 € (con IVE) = 18 € (prezo sen IVE) + 0, 72 € (IVE 4 %).
3. O módulo económico do servizo de transporte vinculado ao centro de día e ao programa é o seguinte:
Prezo/praza/día: 14, 52 € (con IVE) = 13, 20 € (prezo sen IVE) + 1, 32 € (IVE 10 %).
Os servizos de transporte vinculados ás prazas de atención diúrna só devindicarán dereitos de cobramento cando se preste efectivamente o servizo ás persoas usuarias e este uso quede acreditado.
4. Dos módulos económicos sinalados resultan os seguintes orzamentos por cada un dos centros:
5. Das posibles prórrogas e modificacións resulta o seguinte valor estimado:
Artigo 37.
Revisión dos módulos económicos
1. Os módulos económicos poderán ser revisados:
a) Cando se realice unha modificación do concerto social, segundo o establecido no artigo 31, que teña incidencia nos custos do servizo.
b) Cando se produza unha variación nos custos do servizo respecto das condicións económicas do concerto social, de acordo co establecido no punto seguinte.
2. No suposto da alínea b) do punto anterior, os módulos económicos revisaranse conforme o incremento anual do índice xeral do IPC respecto ao exercicio anterior e, en todo caso, á alza. Neste suposto, a revisión de prezos dos módulos económicos realizarase con carácter anual desde a entrada en vigor dos concertos.
3. A revisión dos módulos precisará dun informe da Dirección Xeral de Maiores e Atención Sociosanitaria sobre os custos económicos do concerto social, en que se evidencie a necesidade da revisión.
4. A revisión dos módulos económicos efectuarase mediante resolución ditada para o efecto polo órgano competente e que deberá ser publicada no
Diario Oficial de Galicia
.
Artigo 38.
Pagamento do custo do concerto
1. Para o aboamento das compensacións económicas, a entidade concertada deberá presentar ante a Xefatura Territorial da Consellería de Política Social e Xuventude que corresponda, nos cinco (5) primeiros días do mes seguinte á prestación dos servizos, a correspondente factura e os seguintes documentos:
a) Declaración responsable do organigrama e cadro de persoal con que conta o centro, en que se especifiquen o nome e os apelidos do persoal do centro, o número de afiliación á Seguridade Social, a categoría profesional, o cadro de resumo que cuantifique o persoal do centro e a súa capacidade total. Esta documentación non será preciso achegala mensualmente no caso de que o cadro de persoal non sufra variación.
b) Liquidación de estadías mediante certificación emitida pola persoa titular ou responsable do centro das cantidades que se van percibir, na cal se expresarán os conceptos polos cales se efectúa a dita declaración (praza ocupada/praza reservada) e os días que correspondan a cada un dos conceptos.
A factura e demais documentación deberanse presentar de forma telemática a través do Sistema electrónico de facturación da Xunta de Galicia (dispoñible no enderezo electrónico https://factura.conselleriadefacenda.es/eFactura_web/).
A contraprestación que deberá satisfacer a Administración ás entidades concertadas virá determinada polo número total de prazas efectivamente ocupadas; a Administración aboará a diferenza entre o prezo de referencia máximo correspondente a cada praza, establecido no artigo 35, e a contía que deberá pagar a persoa usuaria.
A Administración concertante terá a obriga de aboar o prezo dentro dos trinta (30) días seguintes ao da data de aprobación dos documentos que acrediten a conformidade co disposto no concerto social dos servizos prestados.
2. Para os efectos da liquidación mensual, establécese a seguinte clasificación das prazas:
a) Praza ocupada: é aquela praza asignada a unha persoa usuaria desde o momento en que se produza o seu ingreso no centro. Nestas prazas, a entidade concertada percibirá o 100 % do importe da praza. Para os efectos previstos a continuación, a ausencia da persoa usuaria durante dez (10) días ou menos non modifica a cualificación da praza.
b) Praza reservada: é aquela praza reservada e non vacante ou aquelas ocupadas por unha persoa usuaria durante os períodos de ausencia desta en virtude de permisos, enfermidade ou internamento en establecementos hospitalarios, sempre que estes períodos de ausencia duren máis de 10 días naturais ao mes. Neste caso, a praza liquidarase polo 60 % do prezo praza/mes.
3. A contribución das persoas usuarias no financiamento do servizo determinaraa a Consellería de Política Social e Xuventude de acordo coa normativa que ao respecto sexa de aplicación; a estas facturaralles directamente a entidade concertada.
A achega das persoas usuarias/suxeitos obrigados facturarállela directamente a entidade a estas nos dez (10) primeiros días do mes de que se trate. A entidade concertada procederá ao reintegro da parte proporcional correspondente no caso de que a persoa usuaria cause baixa no centro. Así mesmo, facturará a parte proporcional no caso de que o ingreso non se produza o primeiro día do mes ou no caso de ausencias xustificadas de máis de dez (10) días. Neste caso, aplicaranse as normas de liquidación de estadías previstas nesta cláusula para a incorporación e baixa de usuarios.
4. En ningún caso a cantidade percibida pola entidade concertada, a través da participación das persoas usuarias e da achega da Administración, poderá superar os prezos ou módulos económicos vixentes no concerto social.
Artigo 39.
Constitución de garantías
Para a formalización dos concertos sociais non se exixe constitución de garantía nin provisional nin definitiva ao tratase da prestación de servizos sociais, ao abeiro do artigo 107 da Lei 9/2017, do 8 de novembro, de contratos do sector público.
Disposición adicional primeira.
Mantemento de persoas usuarias de praza pública
As persoas que se encontren atendidas nunha praza pública contratada cunha entidade que resulte concertada a través deste procedemento manterán o seu dereito para continuar na mesma praza e non se poderán ver afectadas como consecuencia desta resolución convocatoria.
Disposición adicional segunda.
Rescisión dos contratos de servizos de atención diúrna terapéutica para persoas con alzhéimer e outras enfermidades neurodexenerativas
A formalización, ao abeiro desta convocatoria, da concertación de servizos que actualmente estean contratados pola Consellería de Política Social e Xuventude suporá a rescisión automática dos contratos asinados entre esta e a entidade concertante.
Disposición adicional terceira.
Delegación de competencias
Delégase na Dirección Xeral de Maiores e Atención Sociosanitaria a resolución do procedemento de concerto social a que se refire esta convocatoria, así como, se é o caso, a renovación dos concertos derivados dela. Así mesmo é facultada, no ámbito das súas competencias, para ditar cantas instrucións sexan necesarias, tanto para a execución e aplicación desta resolución como para a adecuada xestión dos concertos no seu ámbito funcional.
Disposición derradeira única.
Entrada en vigor
Esta orde entrará en vigor o día seguinte ao da súa publicación no
Diario Oficial de Galicia
.
Contra esta resolución, que pon fin á vía administrativa, as persoas interesadas poderán interpor recurso contencioso-administrativo, ante o Tribunal Superior de Xustiza de Galicia, no prazo de dous meses contados desde o día seguinte ao da súa publicación. Así mesmo, con carácter potestativo, poderán interpor recurso de reposición, no prazo dun mes contado desde o día seguinte ao da súa publicación, ante o mesmo órgano que ditou a resolución. Todo iso de conformidade co establecido nos artigos 112, 114, 115, 123 e 124 da Lei 39/2015, do 1 de outubro, do procedemento administrativo común das administracións públicas, e os artigos 8, 14.2 e 46 da Lei 29/1998, do 13 de xullo, reguladora da xurisdición contencioso-administrativa, sen prexuízo de que poidan exercer, de ser o caso, calquera outro que xulguen procedente.
Santiago de Compostela, 27 de febreiro de 2023
1. Definición do servizo de centro de día de alzhéimer.
Este prego ten por obxecto describir as condicións técnicas e de medios persoais e materiais que deben ser asumidas e desenvolvidas pola entidade concertada da convocatoria do concerto social para a xestión integral do servizo de atención terapéutica para persoas con alzhéimer e outras enfermidades neurodexenerativas, e dos programas comunitarios de alzhéimer vinculados ao servizo de atención diúrna terapéutica en centros da Rede pública autonómica de titularidade da Xunta de Galicia.
Teñen a consideración de servizos de atención diúrna para persoas con alzhéimer, aqueles equipamentos que proporcionan un servizo multidisciplinar de atención diúrna e de carácter especializado ás persoas diagnosticadas de alzhéimer e doutras demencias neurodexenerativas.
O servizo, que será prestado no centro de día de alzhéimer, determínase segundo o Catálogo de servizos previsto no Decreto 149/2013, do 5 de setembro, polo que se define a carteira de servizos sociais para a promoción da autonomía persoal e a atención ás persoas en situación de dependencia e se determina o sistema de participación das persoas usuarias no financiamento do seu custo.
Codificación do servizo, segundo o anterior decreto: 020103.
2. Prestacións que formarán parte do servizo.
Formarán parte do servizo de atención diúrna as seguintes prestacións:
2.1. Área de información, valoración, seguimento e orientación:
2.1.1. Servizo de valoración, seguimento, avaliación e coordinación:
• Avaliación da necesidade e intensidade dos apoios.
• Plan de atención individual (PAI).
• Seguimento e avaliación do PAI.
No momento de ingreso da persoa usuaria, levarase a cabo o seu estudo e avaliación interdisciplinar e elaborarase un programa individual de atención baseado na planificación individualizada dos apoios que cada persoa necesita, que comprenderá tanto as actuacións dirixidas a acadar e manter a súa saúde, a súa autonomía persoal e a súa integración social no maior grao posible, como o seguimento e a avaliación do plan individual de apoios, en coordinación coa persoa usuaria e a súa familia.
2.1.2. Servizo de información, orientación e formación a familiares:
• Acollida e valoración de necesidades da familia.
• Avaliación da necesidade e intensidade dos apoios.
• Plan de apoio familiar.
• Seguimento e avaliación do plan de apoio familiar.
As actuacións que se desenvolvan estarán dirixidas á atención e ao apoio á familia/persoa coidadora e terán por finalidade informar, orientar, asesorar, apoiar e acompañar a familia durante o proceso de atención á persoa usuaria no centro, así como prestar unha formación e unha atención integral que permita incorporar a familia e a persoa coidadora aos programas de intervención que se levan a cabo.
2.2. Área de formación básica e instrumental:
2.2.1. Asistencia ás actividades básicas e instrumentais da vida diaria:
As intervencións nesta área estarán orientadas a acadar o nivel máximo de independencia e autonomía funcional a través de actividades deseñadas e desenvolvidas para que a persoa usuaria participe de forma activa na readaptación á súa vida cotiá, incidindo tanto nas actividades da vida diaria como nas instrumentais.
Ás persoas usuarias prestaráselles o apoio necesario para o mantemento do seu aseo persoal e demais actividades da vida diaria.
Respecto ao coidado persoal:
• Deberáselles supervisar o seu aseo persoal diario.
• O centro disporá dos medios necesarios para a hixiene das persoas usuarias, así como os adecuados para o coidado estético da súa imaxe.
• Os útiles de aseo de uso persoal (peite, cepillo de dentes, afeitadora ou máquina de afeitar eléctrica e outros similares) serán por conta da persoa usuaria.
• Os produtos de aseo de uso común (xabón, auga de colonia, pasta dentífrica, xampú, xel, máquina de afeitar dun só uso, esponxas xabonosas, crema hidratante e outros similares) achegaraos a entidade concertada. Serán por conta das persoas usuarias aqueles produtos de marcas ou tipos específicos preferidos por eles/as.
• Prestaráselles a axuda necesaria ás persoas que teñan autonomía limitada para vestirse, espirse e asearse.
• As próteses, órteses, cadeiras de rodas e outros dispositivos de uso persoal serán por conta das persoas usuarias, sen prexuízo da cobertura que o sistema de saúde correspondente prevexa en cada caso.
• Prestaráselles o apoio necesario para a súa mobilización coa finalidade de manter un nivel de funcionalidade e de interacción social adecuado.
2.3. Área de actividades e programas:
2.3.1. Actividades de lecer e tempo libre:
O centro elaborará unha programación anual de actividades lúdicas, culturais e sociais para ocupar o tempo de lecer das persoas usuarias, e deste xeito garantirá a promoción das súas capacidades mentais, físicas e sociais.
Anualmente elaborarase un programa de actividades de animación sociocultural, que se levará a cabo tanto dentro do centro como fóra deste, e no cal se lles proporcionarán ás persoas usuarias o acompañamento e o apoio persoal necesarios para a súa participación nelas.
2.4. Área de mantemento e/ou rehabilitación:
2.4.1. Rehabilitación funcional.
2.4.2. Terapia ocupacional.
2.4.3. Estimulación cognitiva.
2.4.4. Atención psicolóxica.
2.4.5. Atención sanitaria preventiva (atención de enfermaría).
2.5. Área de servizos xerais:
2.5.1. Manutención e dietas especiais:
• Cumprirase coa normativa de control de comedores colectivos e de cociña, así como calquera normativa de aplicación.
• A xornada completa incluirá almorzo, xantar e merenda.
• A media xornada incluirá o almorzo ou merenda.
• Os menús deberán ser supervisados por un médico ou especialista en nutrición e deberán garantir a achega calórica e dietética axeitada. Terase en conta que sexan variados e coidarase a súa presentación para que sexan atractivos e apetitosos. Estarán expostos nun lugar público do centro.
• Xunto co menú ordinario deberanse preparar outros de réxime, con dietas especiais para as persoas usuarias que o precisen e o acrediten debidamente con prescrición facultativa.
• As comidas e os pratos cociñados chegarán á temperatura adecuada aos/ás seus/súas destinatarios/as.
• Os menús serán de coñecemento público das persoas usuarias cunha antelación mínima de 24 horas.
• Deberáselles prestar a axuda persoal ás persoas que non poidan comer por si mesmas, para o cal se utilizarán, se é o caso, os medios técnicos precisos.
• Os/as traballadores/as que teñan contacto directo cos alimentos contarán co correspondente certificado de manipulación de alimentos.
2.5.2. Limpeza e mantemento do inmoble:
A entidade concesionaria terá un plan de limpeza establecido segundo a normativa hixiénico-sanitaria, onde se definirán a periodicidade das tarefas de limpeza do centro e a persoa responsable de facelas, así como os produtos que se van utilizar segundo a normativa correspondente.
Manterá unha axeitada limpeza de todas as instalacións, fomentando unhas condicións adecuadas de aspecto, olor, hixiene e ventilación que xeren satisfacción nas persoas usuarias e nas que visiten o centro.
Garantirá o mantemento do centro e o seu contorno: reposición de mobiliario e enxoval deteriorado, temperatura, iluminación, medidas de seguridade, accesibilidade, obras de reparación e mellora.
Contará cun plan integral de mantemento, que incluirá un plan de control de instalacións, sistema contra incendios, roubo, fugas e calquera outro sistema de necesidades exixido pola normativa. Así mesmo, a empresa adxudicataria realizará tarefas de desinsectación, desratización e desinfección, así como todas aquelas tarefas relacionadas co control de augas, lexionela, recollida de materiais contaminantes, etc., propias das distintas lexislacións sanitarias de aplicación a este tipo de centros.
2.5.3. Xestión e administración:
Desenvolverá e supervisará todos os aspectos relacionados coa actividade económica, administrativa e representativa, derivados do funcionamento do centro, como son o control de ingresos e gastos, a elaboración do calendario de pagamentos, os seguros, a contabilidade, a vixencia de permisos e licenzas, así como as relacións con outras entidades públicas e privadas. Así mesmo, este servizo inclúe a dirección e planificación da relación coas familias, a atención de queixas, as reclamacións, o tratamento de suxestións, a supervisión do persoal, a política de formadores e a xestión de calidade.
2.5.4. Supervisión e vixilancia:
Garantirase que a integridade física das persoas usuarias e dos profesionais non sufra ningún tipo de ameaza.
Naqueles casos en que, por condicionamento de índole física ou psíquica, se poidan prever situacións de risco para a súa integridade, estableceranse as medidas de protección e control necesarias.
Levarase un control, tanto das entradas e saídas das persoas usuarias como das visitas. En particular, velarase polos accesos e procurarase preservar a intimidade das persoas usuarias respectando sempre o regulado na Lei orgánica de protección de datos e garantía dos dereitos dixitais (LOPDGDD).
3. Servizos opcionais ou complementarios.
Consideraranse opcionais ou complementarios todos aqueles servizos que non están recollidos na carteira de servizos sociais (Decreto 149/2013, do 5 de setembro).
As persoas usuarias pagarán por estes servizos opcionais os prezos correspondentes que fixe a entidade concertada (agás que esta os ofertase como gratuítos). Estes prezos determinaranse de acordo cos existentes, para o mesmo tipo de servizo, na zona en que se encontre situado o centro de día.
No caso de que a entidade concertada lles cobre ás persoas usuarias outros servizos distintos aos que estean fixados neste prego, deberallo notificar á Consellería de Política Social e Xuventude e ter a autorización desta.
4. Protocolos.
O servizo de atención diúrna deberá dispor dos seguintes protocolos:
1. Preingreso.
2. Acollida e adaptación ao centro.
3. Caídas.
4. Medidas de suxeición.
5. Hixiene persoal.
6. Medicación.
7. Atragoamento.
8. Prevención e Tratamentos de úlceras por presión.
9. Control de constantes.
10. Emerxencia sanitaria.
11. Control de errantes.
12. Detección e intervención no caso de malos tratos.
13. Suxestións, queixas e reclamacións.
14. Baixa no centro.
5. Criterios de persoal.
A ratio de persoal de atención directa deberá cumprir co establecido no Decreto 19/2008, do 7 de febreiro (
Diario Oficial de Galicia
núm. 36, do 20 de febreiro), polo que se crea a Rede galega de centros de día de atención social para persoas con alzhéimer e outras demencias neurodexenerativas, e na súa normativa de desenvolvemento.
Dentro deste marco de referencia, os centros de día de alzhéimer deberán contar co seguinte persoal:
a. Deberá existir un posto de director/a-coordinador/a que conte cunha titulación de grao medio nas ramas social e/ou sanitaria ou dous anos de experiencia na xestión de servizos sociais.
b. Contarán cunha ratio mínima de profesionais de 0,05 traballadores/as a xornada completa por persoa usuaria de entre profesionais cunha formación mínima de diplomatura universitaria.
c. O persoal mínimo de atención directa será de 0,25 traballadores/as a xornada completa por persoa usuaria.
En todos os casos exixirase formación complementaria especializada na atención das persoas que padecen alzhéimer e outras demencias neurodexenerativas.
Os centros de atención ás persoas maiores en que se acondicionen unidades de alzhéimer deberán contar, nesta unidade, co persoal indicado no punto anterior na proporción fixada, agás no referido ao/a coordinador/a, que abondará con que dedique a esta unidade 20 horas semanais. O persoal poderá ser compartido co do centro principal sempre que acredite, de prestar servizo en ambos os dous equipos, a dita dedicación a esta unidade.
En todo caso, a ratio indicada determinarase de acordo coa normativa vixente en cada momento.
No que respecta ao programa comunitario de alzhéimer vinculado ao centro de día, as ratios de persoal en ningún caso serán inferiores ao seguinte:
Persoal de atención directa. Cumprirase unha ratio de 0,09 traballadores/as por persoa usuaria. Poderase desenvolver con profesionais con algún dos seguintes perfís: técnico en coidados auxiliares de enfermaría, técnico de atención sociosanitaria, certificado de profesionalidade de atención sociosanitaria a persoas dependentes en institucións sociais.
Profesionais cunha formación mínima de diplomatura universitaria. Cumprirase unha ratio mínima de 0,025 traballadores/as por persoa usuaria. Poderase desenvolver con profesionais con algún dos seguintes perfís: psicoloxía, fisioterapia, terapia ocupacional, logopedia.
6. Organización e particularidades técnicas.
6.1. Planificación, organización e xestión do servizo de atención diúrna.
O centro disporá dunhas normas de funcionamento que deberán estar visadas polo órgano competente en materia de autorización e inspección de servizos sociais da Xunta de Galicia, que lles entregará no momento do seu ingreso ás persoas designadas para ocuparen as prazas públicas do servizo concertado. En relación con estas, asume a obriga de comunicarlle á xefatura territorial correspondente da Consellería de Política Social e Xuventude as variacións das circunstancias que poidan supor unha modificación do recurso que sexa axeitado.
O centro disporá para o seu funcionamento dun sistema de xestión, en formato electrónico, que permita:
a) Levar o control e os horarios das súas actividades.
b) A xestión dos expedientes das persoas usuarias, así como o seu rexistro.
c) O seguimento dos protocolos que se desenvolven no centro.
d) A planificación do persoal.
e) A comunicación coas familias.
O centro deberá contar:
1. Cun plan de control e avaliación da calidade, elaborado anualmente na memoria de avaliación, que deberá recoller, como mínimo, os seguintes aspectos:
a) Mantemento do centro e o seu contorno: reposición de mobiliario e enxoval deteriorados, temperatura, iluminación, utilización de espazos que favorezan a interrelación social, axudas técnicas, medidas de seguridade, accesibilidade, obras de reparación e mellora.
b) Organización e funcionamento: programas específicos de intervención nas distintas áreas, e nos cales se recollerán os obxectivos, a tipoloxía das persoas usuarias aos/ás cales se dirixe, as actividades, os profesionais responsables, o calendario, a listaxe de persoas usuarias e o sistema de avaliación; protocolos, rexistros...
c) Recursos humanos e plan de formación continua para o persoal do centro.
2. Cun plan de emerxencia e de evacuación, coas correspondentes instrucións para o persoal e as persoas usuarias.
O horario de funcionamento do centro será das 8.00 da mañá ás 8.00 da tarde (excluídos os días festivos, os sábados e os domingos).
O réxime de estadías será de media xornada ou de xornada completa.
A media xornada será de 4 horas.
O tempo máximo de permanencia no centro das persoas usuarias, con xornada completa, será de 8 horas.
Os servizos de media xornada incluirán as mesmas prestacións que os de xornada completa, coa excepción do xantar.
A utilización das prazas, a xornada completa ou a media xornada, non poderá alterar nin superar, no seu cómputo total, a capacidade de prazas contratadas nin o orzamento total do concerto.
De cada persoa usuaria deberá existir un expediente individual que se encontrará nas instalacións en que se desenvolva o servizo e no cal constará, como mínimo, a seguinte documentación:
a) Copia do documento nacional de identidade e da tarxeta sanitaria.
b) Datos identificativos da persoa usuaria e do/dos contacto/s do/dos familiar/es de referencia ou, de ser o caso, do seu representante legal.
c) Contrato de prestación de servizos asinado pola persoa usuaria ou por quen a represente no momento do ingreso no servizo.
d) Facturas e xustificantes dos pagamentos realizados polas persoas usuarias polas prestacións básicas e opcionais.
e) Nos casos en que proceda, resolución xudicial que modifique a capacidade de obrar da persoa usuaria.
f) De ser o caso, valoración da dependencia e/ou discapacidade realizada pola Xunta de Galicia.
g) Valoración actualizada na escala Barthel e naqueloutras escalas que resulten adecuadas para a avaliación da persoa usuaria, asinadas por persoal sanitario.
h) Todas as revisións das valoracións e seguimentos de evolución realizados.
i) Contactos mantidos cos familiares ou, de ser o caso, cos representantes legais das persoas usuarias.
Procurarase a dixitalización e a informatización desta información, que terá, en todo caso, carácter reservado e que cumprirá coas exixencias do Regulamento 2016/679 (UE) xeral de protección de datos.
No caso de que o/a usuario/a sexa derivado/a a outra institución, o centro de orixe facilitará os informes correspondentes, respectando en todo caso a normativa de protección de datos anteriormente citada.
6.2. Rede galega de centros de día de atención social para persoas con alzhéimer e outras demencias neurodexenerativas.
A entidade concesionaria como xestora dun centro integrado na Rede galega de centros de día de alzhéimer, segundo o Decreto 19/2008, do 7 de febreiro, polo que se crea a rede galega de centros de día de atención social para persoas con alzhéimer e outras demencias neurodexenerativas, adscrita ao centro directivo da Administración autonómica con competencia en materia de benestar, comprométese expresamente a aceptar as directrices propias deste centro directivo relativas á Rede galega de centros de día de alzhéimer.
7. Dereitos e deberes das persoas usuarias.
7.1. Dereitos.
De conformidade co artigo 6 da Lei 13/2008, do 3 de decembro, de servizos sociais de Galicia, as persoas usuarias teñen dereito:
a) A utilizar os servizos do centro en condicións de igualdade e sen discriminación por razón de nacemento, raza, sexo, orientación sexual, estado civil, idade, situación familiar, discapacidade, ideoloxía, crenza, opinión ou calquera outra circunstancia persoal, económica ou social.
b) A recibir un trato acorde coa dignidade da persoa e co respecto aos dereitos e ás liberdades fundamentais, tanto por parte do persoal como das demais persoas implicadas no centro.
c) A unha intervención individualizada acorde coas súas necesidades específicas, así como a que se lles asista nos trámites necesarios de cara ao seu acceso á atención social, sanitaria, educativa, cultural e, en xeral, a todas as necesidades persoais que sexan precisas para conseguir o seu desenvolvemento integral.
d) A recibir información de xeito áxil, suficiente e veraz, e en termos comprensibles, sobre os recursos e as prestacións do centro e do Sistema galego de servizos sociais.
e) A ter asignada unha persoa profesional de referencia que actúe como interlocutora principal e que asegure a coherencia e a globalidade no proceso de intervención social. Sen prexuízo da súa delegación, o/a director/a do centro asumirá esta función.
f) Á confidencialidade, ao sixilo e ao respecto en relación cos seus datos persoais e coa información que sexa coñecida polo centro en razón da intervención profesional, sen prexuízo do posible acceso a aqueles no exercicio dunha acción inspectora, de conformidade coa lexislación vixente en materia de protección de datos de carácter persoal.
g) A elixir libremente, dentro da capacidade de oferta do centro e logo da valoración técnica, o tipo de medidas ou de recursos adecuado para o seu caso.
h) A rexeitar a oferta de participación en servizos ou programas que opcionalmente lles oferte o centro.
i) Á calidade dos servizos e prestacións recibidas, para o cal poden presentar suxestións e reclamacións.
j) A dar instrucións previas respecto da asistencia ou dos coidados que se lles poidan administrar, co obxecto de facer fronte a situacións futuras en cuxas circunstancias non sexan capaces de expresalas persoalmente.
k) Ao respecto dos dereitos lingüísticos.
l) A deixar de utilizar os servizos ou a abandonar o centro por vontade propia.
m) Aos demais dereitos que, en materia de servizos sociais, estean recoñecidos na normativa vixente en cada momento.
2. Deberes.
De conformidade co artigo 7 da Lei 13/2008, do 3 de decembro, de servizos sociais de Galicia, as persoas usuarias terán os seguintes deberes:
a) Cumprir as normas, os requisitos e os procedementos para o acceso ao centro e ao Sistema galego de servizos sociais, para o cal facilitarán información precisa e veraz sobre as circunstancias determinantes para a súa utilización e comunicarán as variacións que estas experimenten.
b) Comunicarlle ao persoal de referencia calquera cambio significativo de circunstancias que poida implicar a interrupción ou modificación substancial da intervención proposta.
c) Comunicar os períodos de ausencia á dirección coa debida antelación.
d) Colaborar co persoal do centro encargado de prestarlles a atención necesaria, acudindo ás entrevistas con eles e seguindo os programas e as orientacións que lles prescriban.
e) Manter unha actitude positiva de colaboración coas persoas profesionais do centro, participando activamente no proceso que xere a intervención social en que sexan destinatarias.
f) Participar de xeito activo no seu proceso de mellora, autonomía persoal e inserción social.
g) Destinar as prestacións recibidas ao fin para o cal foron concedidas.
h) Contribuír ao financiamento do custo dos servizos consonte a normativa vixente.
i) Observar as demais normas que dimanen deste documento e das demais normas de funcionamento ou convivencia no centro.
8. Familia.
O regulamento de réxime interno do centro de día entregaráselle á persoa usuaria ou a quen exerza a súa representación legal ou de feito, se é o caso, xunto coa información sobre o horario de atención, con presenza física ou telefónica, dos distintos profesionais.
A familia será informada puntualmente das incidencias importantes no estado de saúde da persoa usuaria, e desta comunicación quedará constancia por escrito no seu expediente ou historia.
O equipo técnico do centro, xunto coa dirección deste, manterá reunións coa persoa que exerza a representación legal ou de feito, nas cales será informada persoalmente dos programas de atención individualizada e do plan de coidados.
As familias deben cumprir cos seus deberes cara á persoa usuaria en todos os procesos de atención.
O centro propiciará a relación entre a persoa usuaria e os seus familiares ou achegados, facilitando as visitas destes e organizando actos e encontros colectivos entre ambos, así como canles de participación na vida do centro.
9. Asignación da praza e ingreso no servizo.
9.1. Asignación da praza.
A asignación do recurso farase de conformidade co indicado no Decreto 15/2010, do 4 de febreiro, polo que se regula o procedemento para o recoñecemento da situación de dependencia e do dereito ás prestacións do Sistema para a autonomía e atención á dependencia, o procedemento para a elaboración do programa individual de atención e a organización e funcionamento dos órganos técnicos competentes, e co establecido na Orde do 16 de abril de 2014 pola que se regulan as condicións dos ingresos e traslados en servizos prestados en centros propios ou concertados, no ámbito da atención á dependencia e da promoción da autonomía persoal.
Correspóndelle ao órgano superior competente da Consellería de Política Social e Xuventude a asignación das prazas vacantes en cada momento no servizo de atención diúrna (actualmente a Dirección Xeral de Maiores e Atención Sociosanitaria).
9.2. Ingreso.
Con carácter previo ao ingreso, a persoa usuaria debe ter recibido a comunicación, por parte do centro, de que lle foi adxudicada pola Consellería de Política Social e Xuventude unha praza nese servizo de atención diúrna, así como coñecer as normas internas de funcionamento do centro e asinar o contrato de prestación de servizos.
O prazo para o ingreso na praza vacante será de dez días naturais, que comezarán a contar desde o día seguinte a aquel en que a persoa interesada reciba a comunicación por parte do centro. A non incorporación no prazo sinalado entenderase como unha renuncia ao dereito.
No prazo de dous días desde que se produza o ingreso, o centro deberalle comunicar á unidade administrativa responsable da xestión dos ingresos e traslados a data en que aquel tivo lugar. Así mesmo, deberánselle comunicar á indicada unidade os casos de non incorporación dentro do prazo establecido e de renuncia, xuntando a documentación acreditativa destes.
9.3. Aprazamento.
Cando, por causas de forza maior ou por razón de ingreso hospitalario, non se produza o ingreso dentro do prazo establecido, a persoa interesada, antes da finalización deste prazo, poderá solicitar o aprazamento do ingreso. De ser o caso, a súa praza será cuberta por outra persoa. Desaparecida a causa que xustifica o aprazamento, incorporarase na primeira praza vacante que se produza no servizo previamente recoñecido.
A autorización de aprazamento, que recollerá debidamente xustificada a súa causa, será efectuada pola unidade administrativa responsable da xestión de ingresos e traslados.
9.4. Período de adaptación.
• O período de adaptación ten por finalidade comprobar se as persoas beneficiarias reúnen as condicións físicas e psíquicas indispensables para permaneceren no servizo que se lles adxudicou, a súa adaptación ás características e ao funcionamento propio deste servizo, así como a existencia dos hábitos de convivencia mínimos e necesarios para garantir unha correcta atención e o propio benestar do resto das persoas usuarias.
• A duración máxima do período de adaptación é de trinta días naturais contados desde o seu ingreso, salvo interrupción nos supostos de permisos autorizados ou por ingreso hospitalario. O indicado prazo poderá se ampliado de forma excepcional, por unha soa vez e coa mesma duración, pola unidade administrativa responsable da xestión dos ingresos e traslados.
10. Causas de perda da condición de persoa usuaria do servizo.
As persoas usuarias do servizo de atención diúrna perderán a súa condición de usuarias:
• Por petición propia, ou por parte do titor ou representante legal.
• Por ocultación ou falsidade nos datos e/ou documentos que se teñan en conta para a concesión do servizo.
• Por incumprimento grave das obrigas e deberes establecidos nas normas de funcionamento do servizo.
• Por ausencia do servizo sen autorización do centro ou por ausencia autorizada pero que supere o período que lle foi autorizado polo centro.
• Traslado a outro servizo.
• Falta de pagamento da cantidade establecida en concepto de participación económica no custo do servizo, ou ocultación de datos relativos á capacidade económica.
• Por falecemento.
• Pola aplicación dunha sanción que comporte a revogación da adxudicación da praza pública de xeito definitivo, conforme a Lei 13/2008, do 3 de decembro, de servizos sociais de Galicia.
En todo caso, observarase o indicado no capítulo V da Orde do 16 de abril de 2014 pola que se regulan as condicións dos ingresos e traslados en servizos prestados en centros propios ou concertados no ámbito de atención á dependencia e da promoción da autonomía persoal, ou na normativa en vigor.
11. Horario do centro de día.
O horario de funcionamento do centro de día será das 8.00 da mañá ás 8.00 da tarde (excluídos os días festivos, os sábados e os domingos).
O réxime de estadías será de media xornada ou de xornada completa.
A media xornada será de 4 horas.
O tempo máximo de permanencia no centro das persoas usuarias, con xornada completa, será de 8 horas.
Os servizos de media xornada incluirán as mesmas prestacións que os de xornada completa, coa excepción do xantar.
A utilización das prazas, a xornada completa ou a media xornada, non poderá alterar nin superar, no seu cómputo total, a capacidade de prazas contratadas nin o orzamento total desta contratación.
12. Identificación do órgano ou unidade responsable do servizo.
A entidade concesionaria, mediante unha notificación permanente no taboleiro de anuncios nas instalacións de que dispoña para a execución do contrato ou nun cartel na zona de entrada destas instalacións, fará público ás persoas usuarias e aos seus familiares os estándares de calidade do servizo contratado.
Disporá tamén dun rótulo, que se situará nun lugar ben visible na entrada das instalacións, no cal se identifique de modo permanente o nome do servizo e que está concertado coa Xunta de Galicia.
1. Centro de día de alzhéimer de Ferrol.
2. Centro de día de alzhéimer de Ribeira.
3. Centro de día de alzhéimer de Lugo.
4. Centro de día de alzhéimer de Celeiro-Viveiro.
5. Centro de día de alzhéimer de Ourense.
6. Centro de día de alzhéimer de Pontevedra.
7. Centro de día de alzhéimer de Moaña.
8. Centro de día de alzhéimer de Vigo.
1. Centro de día de alzhéimer de Ferrol.
2. Centro de día de alzhéimer de Ribeira.
3. Centro de día de alzhéimer de Lugo.
4. Centro de día de alzhéimer de Celeiro-Viveiro.
5. Centro de día de alzhéimer de Ourense.
6. Centro de día de alzhéimer de Pontevedra.
7. Centro de día de alzhéimer de Moaña.
8. Centro de día de alzhéimer de Vigo.